
Szent Tekla nagyvértanúnőnek, az apostolok társának emléke
A szerda esti alkonyati zsolozsmán
„Uram, tehozzád...” után
8. hang
Urunk, jóllehet az irántad érzett vonzalom * már itt, a küszöbön is elbűvölte Teklát, * de most, hogy lelkileg a magasságban trónod előtt állhat, * ámulva szemléli a te páratlan szépségedet, * ki emberszeretetből megtestesültél, *’ hogy üdvözítsd a mi lelkünket. (2x)
Urunk, Tekla a megbilincselt apostolt követte, * a földi dolgokhoz kötő bilincsét lerázta magáról, * és a te erős szereteted bilincselte le őt, * legszilárdabban hozzád kötődött, *’ lelkünk Üdvözítője. (2x)
Urunk, bár Tekla kénytelen volt tanítójától elszakadni, * ám te küzdelme idején is vele maradtál; * midőn levetkőztették, * te magad takartad be dicsőségeddel, * megkoszorúztad a saját kezeddel, *’ és ő most oltalmazza a mi lelkünket.
Urunk, tűzbe vetették * a te tisztaságos első vértanúnődet, * de ő nem égett meg benne, * mert te beharmatoztad. * A sok vadállat között is sértetlen maradt, * mert a te kezed őrizte, *’ lelkünk Üdvözítője!
Dicsőség... 6. hang 
Az ellenséget bajnoki viadalban legyőzted, * teljesen boldog Tekla, * és cselvetéseit vértanúságoddal meghiúsítottad. * Tamiriszt elhagytad és a hőn szeretett Krisztus jegyese lettél, * Pál kísérőtársa és István bajnoktársa. * Közvetlenül szót emelhetsz, * Krisztus első vértanúnője, * szabadítsd meg lelkünket a veszedelmektől, *’ és mi híven ünnepeljük a te mindenütt tisztelt emlékedet.
Most és... 
Te vagy az én nagy menedékem, * te vagy reményem és oltalmazóm, * Tisztaságos Szűzanya! * Siess gyorsan segítségemre, *’ és szabadíts meg az engem környező bajoktól!
Előverses sztihirák
1. hang. Minta: A mennyei rendeknek...
Ó hírneves első vértanúnő és apostoltárs, * bajnokok dicsősége, Tekla, szépséges szűz! * Hozzád kiáltok: Gyógyítsd meg lelkem sebeit és rút szenvedélyeit * Istent kérlelő könyörgéseddel, *’ és ments meg az olthatatlan tűztől!
Elővers: Egész földre elhat az ő szózatuk és a földkerekség határaira igéjük.
Esőt hozó felhővel eloltotta a tűz lángját, * beharmatozott téged, a hívőt, Tekla, * és megégette igazságosan a hitetleneket * Krisztus mindenható isteni ereje, * megőrzött a vadállatok és bikák szétmarcangolásától, *’ és megdicsőített téged.
Elővers: Kősziklára állította lábaimat, és igazgatta lépéseimet.
Egészen tündöklő szépségű, * szeplőtelen vőlegényed után sóvárogtál, Tekla, * és földi kérődet elutasítottad. * Szent Pálnak, az Egyház vőfélyének szavait követted, * vele együtt a magasságba költöztél, *’ és kívánságod szerint bejutottál a boldogság menyegzős hajlékába.
Dicsőség... 8. hang 
Az oroszlánok támadását legyőzted, * megszégyenítetted Tamiriszt, * első vértanúnő és apostol, Jegyesedet kísérted hangoztatva: * Krisztus, a te keneteid illata után siettem! * Pált követve a mennyből kegyelmet nyertél, * és koszorút örököltél Istentől, a küzdelem Bírájától. * Most pedig szüntelenül könyörögsz, * hogy bűnbocsánatot nyerjen mindenki, * aki híven megünnepli *’ a te szent emlékedet.
Most és...
Én reménységem és oltalmam, * hűséges védelmezőm * és menedékhelyem * és a hívek üdvössége vagy, * szeplőtelen Tisztaság! * Azért hozzád menekülök, Nagyasszonyom, * hangoztatom és kiáltom: Vétkeztem! * Ments meg engem, Szent Szűz, szabadíts meg engem, *’ bűnösök egyetlen, igazi Jótállója!
.Tropár(ok)
4. hang. Minta: Elcsodálkozott József…
A te báránykád, Tekla * fennszóval kiált föl hozzád, Jézusom: * „Téged sóvároglak, Jegyesem, * téged keresve harcolok; * keresztre feszíttetem * és eltemetkezem veled a te keresztséged által; * szenvedek érted, hogy veled uralkodhassam, * meghalok érted, hogy benned éljek! * Fogadj el tehát szeplőtelen áldozat gyanánt, * ki szeretettel áldozom föl magamat tenéked!” * Az ő könyörgései által *’ üdvözítsd a mi lelkünket, mint irgalmas!
Dicsőség... most és... 4. hang
Az örök idők óta elrejtett, * s még az angyalok előtt is ismeretlen mély titok * Teáltalad, Istenszülő, lett a földön nyilvánvalóvá: * az összevegyülés nélkül változatlanul megtestesült * és önként keresztre emelkedett Isten, * ki föltámasztotta ősatyánkat, *’ mentse meg a haláltól a mi lelkünket is!
